Igandeko+lana+legezkoa+da+turismoa+duten+herrietan+(BERRIA,+2009-08-12)

2009-08-12 Igandeko lana legezkoa da turismoa duten herrietan Frantziako aldizkari ofizialean agertu zen atzo neurria, eta, ondorioz, dagoeneko indarrean sartu da Aitor Renteria. Baiona Igandeko lana baimentzen duen legea argitaratu zuten atzo Frantziako aldizkari ofizialean. Engoitik, turismo ekimenak aterbetzen dituzten herrietan saltegi handiek haizu ukanen dute egun osoan irekitzea. Elikagaiak saltzen dituzten saltegiek ere orain arteko ordutegia luzatzeko eskubidea ukanen dute.

Orain artean salbuespena zen igandeetan irekitzea. Legeak auzapezari aitortzen zion arautzeko eskumena, eta gehienez urtean bost igandez ireki zezaketen. Elikagai saltegi handiek eguerdira arte irekitzeko baimena zeukaten horrelakoetan. Engoitik nahi bertze igande irekitzeko aukera ukanen dute, baina oren bata arte. Muga hori elikagai saltegientzako izanen da, ez bertze alorretan dihardutenentzat.

Legeak eztabaida sutsuak eragin ditu. Izan ere, saltegi txikiek zailtasun handiak ukanen dituzte saltegi handiekin lehiatzeko. Horrek hiri barneko komertzioaren heriotza ekarriko duela uste dute saltzaile txiki anitzek. Saltegi txikietan galtzen diren hiru lanpostuko, lanpostu bakarra irekitzen dute saltegi handietan.


 * Salbuespenena jomugan**

Bi abiadurako legea dela salatu dute legearen kontrakoek. Izan ere, Paris inguruko saltegietan langileek hautua ukanen lukete, lan egiten duten edo ez erabakitzeko. Lana eginez gero, egun horretako soldata bikoiztu beharko lioke nagusiak langileari. Batzorde konstituzionalak ez du neurri hori onartu, eta berdintasunaren izenean salbuespenik ezin dela onartu ebatzi du. Horren ondorioz, gainerateko eremuetan baliatuko den eredua baliatu beharko dute Parisen. Ondorioz, igandeak egun arruntak balira bezala ordainduko dituzte nagusiek.

Frantziako batzorde konstituzionalera jo zuten ezkerreko alderdiek, legeak konstituzioak aitortzen duen berdintasun irizpidea urratzen zuela argudiatuz. Parisko salbuespena bertan behera gelditzea lortu badute ere, ez dute erdietsi legea osotasunean indargabetzea.

Frantziako Gobernuak, aldiz, behar diren aldaketak eginen dituela jakinarazi du, eta iraila bukatu baino lehen legea doituko duela adierazi du. Iraila bukaera baino lehen, legea osotasunean indarrean egonen dela nabarmendu du Frantziako Gobernuak.

Legea indarrean sartu denez geroztik, auzapezek ez dute eskumenik ukanen, Estatuek zuzenean aitortzen die saltegiei irekitzeko baimena. Legeak ez ditu zehazten turismo gune izendapena ukanen duten herriak. Gobernuaren arabera, 500 inguru izanen dira, eta oposizioaren arabera, 6.000.